To nye byer blir til

**I kjølvannet av industrireisingen på Notodden og Rjukan så også to nye bysamfunn dagens lys. På Rjukan var selskapet direkte engasjert i selve byutviklingen, mens Hydros rolle på Notodden i større grad var konsentrert om boligreisingen. I tidsrommet 1907 til 1914 bygde Hydro 341 boenheter på de to stedene.**

Både Notodden og Rjukan manglet det meste av sosiale og tjenesteytende funksjoner da industrireisingen startet. Notoddens første sykestue ble – typisk nok – etablert i et av husa i Grønnbyen. På Rjukan opprettet Rjukanselskapene et eget Rjukan Byanlæg, som seinere ble reorganisert av Hydro. Hydro engasjerte seg i alt fra vann og anløp, til veier, parkanlegg, kirke og sykehus.

Hydros første boligreising var på Svelgfoss, fem kilometer fra Notodden. Selskapet sto også for boligprosjekter på Lienfoss, Villamoen, Grønnbyen, Våla og i Tinnebyen. Hydro var også engasjert i prosjekter for å øke kapasiteten på byens hoteller og pensjonater.

Notodden har flere bydeler som er reist av Hydro, men også Tinfos-selskapet har vært en viktig kraft. Begge bedriftenes boligbygging bærer preg av samtidens arkitekturstiler.

I Tinn var Hydro engasjert i boligbygging på Våer og Vemork, på Rjukan og på Mæl. Rjukan kan sies å være bygd fra grunnen av som en Hydro-by, som en såkalt Company Town.

I Vestfjorddalen bled et reist boliger for ulike kategorier av ansatte, dessuten forsamlingshus, skoler, sykehus og velferdsbygg, bygg for fødevareforsyning, for administrasjon – både for selskapet og for lokalsamfunnets organer; det vil si alt som trengtes i et komplett bysamfunn.

Prinsippet for byforming etter hagebykonseptet fra England, gjenfinnes i begge byene. Målestokken er mindre på Notodden, men dannet modell for Rjukan. Sam Eyde dro erfaringer fra Notodden ved planleggingen av Rjukan, der en sterkere organisering av planvirksomheten tidlig tok tak i bl.a. vann- og avløpsnett.

Allerede da anleggene på Notodden sto ferdig i 1907, hadde folketallet på stedet passert 2.000. Få år seinere passerte det 6.000, og i 1913 fikk stedet innvilget bystatus. Det var hit mange søkte seg – til jobb på anlegg eller i fabrikkene eller i de tjenesteytende næringene som fulgte i kjølvannet av industrireisingen.

*”Her hersker for tiden en travel Virksomhed. Private huse reises og livet i det hele har en liden amerikansk Sving,”* kunne avisa Varden berette så tidlig som 31. oktober 1904.

**Litteratur om Notodden bysamfunn:**

Jens Christian Hansen: Notodden, utgitt av Notodden kommune i anledning byens 50-årsjubileum I 1963.

Alf Mostue: Slik var hverdagen. Arbeidsfolk forteller fra husmannskår, anleggstid og kriseår, NKS-forlaget (1988)

Knut Jordheim: Tidsbilder av livet i en kommune gjennom 100 år – Notodden 1913-2013, utgitt 2013.

Erling Storeng: Notoddens tilblivelse – mennesker og historier, Notodden historielags årsskrift, 1991.

Hallgrim Høydal: Grønnebyen, Telemark Historie, 1994.

Andreas Dugstad: Pionerbyen Notodden (2012): <http://brage.bibsys.no/xmlui/handle/11250/177020>

Edgar Gundersen: Boligbyggingen på Svelgfoss: <http://brage.bibsys.no/xmlui/handle/11250/226672>

**Litteratur om Rjukan bysamfunn:**

Sverre Kjeldstadli: Rjukan – et moderne eventyr

Helge Dahl: Rjukans historie, bind I-III, Tinn Kommune, 1983

Stig Andersen: En industriby blir til. I Byggekunst 1980/nr 1, 1980

Sigmund Fjellbu: De bygde et samfunn, Oslo 1978

Tom Nilsen og Helge Songe: Krossobanen, Rjukan 2001

Helge Songe: Industribyen under Gaustafjell, SingSong, 2013

Kilde: Trond Aasland